Likumprojekts

**Grozījumi likumā „Par Latvijas Republikas Uzņēmumu reģistru”**

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49.nr.; 1991, 27./28.nr.; 1992, 18./19.nr.; Latvijas Republikas Saeimas un Ministru Kabineta Ziņotājs, 1996, 1.nr.; 1997, 5., 11.nr.; 1998, 1.nr.; 1999, 24.nr.; 2001, 15.nr.; 2002, 23.nr.; 2003, 14.nr.; 2004, 4., 8., 22.nr.; 2005, 7.nr.; 2006, 14.nr.; 2007, 24.nr.; 2008, 8.nr.; 2009, 3., 9., 22.nr.; Latvijas Vēstnesis, 2010, 183.nr.; 2012, 199.nr.; 2013, 97., 228.nr.; 2014, 25.nr.) šādus grozījumus:

1. Papildināt 4.4 pantu ar sesto daļu šādā redakcijā:

“Uzņēmumu reģistra amatpersona atliek ieraksta izdarīšanu komercreģistrā par komercsabiedrību vai ārvalsts filiāli, ja pieteikumā par komercsabiedrības vai ārvalsts filiāles izveidi vai citām veicamajām izmaiņām komercreģistrā norādītie valdes locekļi nav Eiropas Savienības dalībvalsts vai Eiropas Ekonomikas zonas valsts pilsoņi un pieteikums par komercsabiedrības vai ārvalsts filiāles ierakstu vai citām veicamajām izmaiņām komercreģistrā nav iesniegts personīgi, ierodoties vismaz vienam paraksttiesīgam valdes loceklim.”

1. Papildināt 4.12 pantu ar otro daļu šādā redakcijā:

“Pamatojoties uz Valsts ieņēmumu dienesta sniegto informāciju, ka nodokļu maksātāja adrese atbilst riska adresei saskaņā ar likumā “Par nodokļiem un nodevām” noteiktajiem kritērijiem, Uzņēmumu reģistrs pieņem lēmumu par ieraksta komercreģistrā atlikšanu, ja iesniegts pieteikums par komersanta vai ārvalsts filiāles ierakstīšanu komercreģistrā vai pieteikums izmaiņām komersanta vai ārvalsts filiāles juridiskajā adresē un attiecīgā adrese ir iekļauta riska adrešu sarakstā.”

Likums stājas spēkā 2015.gada 1.janvārī.

Ministru prezidente L.Straujuma

Finanšu ministrs J.Reirs

25.11.2014 14:14

247

I.Vanaga

Finanšu ministrijas

Nodokļu administrēšanas un grāmatvedības politikas departamenta

Nodokļu administrēšanas politikas nodaļas

vecākā referente, tālr. 67083901,

[Inese.Vanaga@fm.gov.lv](mailto:Inese.Vanaga@fm.gov.lv)